หุ้นดาวโจนส์,น้ำมันปิดร่วง/ทองพุ่งแรง
หุ้นดาวโจนส์ปิดร่วง 880 จุด วิตกเงินเฟ้อพุ่งหวั่นเฟดขึ้นดอกเบี้ย ด้านราคาน้ำมัน ลดลง 84 เซนต์ ขณะที่ทองคำ พุ่ง 22.7 ดอลลาร์
11 มิ.ย. 2565

ดัชนีเฉลี่ยอุตสาหกรรมดาวโจนส์ปิดตลาดเมื่อวันที่ 10 มิ.ย. ที่ 31,392.79 จุด ร่วงลง 880.00 จุด หรือ -2.73%, ดัชนี เอสแอนด์พี 500 ปิดที่ 3,900.86 จุด ร่วงลง 116.96 จุด หรือ -2.91% และดัชนี แนสแดค ปิดที่ 11,340.02 จุด ร่วงลง 414.20 จุด หรือ -3.52% หลังสหรัฐเปิดเผยดัชนีราคาผู้บริโภค (CPI) ที่สูงเกินคาด ซึ่งอาจทำให้ธนาคารกลางสหรัฐ (เฟด) เร่งปรับขึ้นอัตราดอกเบี้ยมากขึ้นเพื่อสกัดเงินเฟ้อ และจะส่งผลให้เศรษฐกิจเข้าสู่ภาวะถดถอยกระทรวงแรงงานสหรัฐเปิดเผย ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดครั้งใหม่ในรอบ 40 ปี และสูงกว่าที่นักวิเคราะห์คาดการณ์ที่ระดับ 8.3% โดยดัชนี CPI ดังกล่าวสูงกว่าระดับ 8.3% ในเดือนเม.ย. และสูงกว่าระดับ 8.5% ที่ทำไว้ในเดือนมี.ค. ซึ่งเป็นระดับสูงสุดนับตั้งแต่เดือนธ.ค. 2524สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือน ก.ค. ลดลง 84 เซนต์ หรือ 0.7% ปิดที่ 120.67 ดอลลาร์/บาร์เรล แต่ปรับตัวขึ้น 1.5% ในรอบสัปดาห์นี้ ส่วนสัญญาน้ำมันดิบเบรนท์ (BRENT) ส่งมอบเดือนส.ค. ลดลง 1.06 ดอลลาร์ หรือ 0.9% ปิดที่ 122.01 ดอลลาร์/บาร์เรล แต่ปรับตัวขึ้น 1.9% ในรอบสัปดาห์นี้ ตลาดเผชิญแรงกดดัน เนื่องจากดอลลาร์พุ่งขึ้นหลังการเปิดเผยข้อมูลบ่งชี้ว่า เงินเฟ้อของสหรัฐเพิ่มขึ้นเกินคาดในเดือนพ.ค.ราคาทองคำโคเม็กซ์งวดส่งมอบเดือนส.ค. พุ่งขึ้น 22.7 ดอลลาร์ หรือ 1.23% ปิดที่ 1,875.5 ดอลลาร์/ออนซ์ ซึ่งเป็นระดับสูงสุดนับตั้งแต่วันที่ 5 พ.ค. และในรอบสัปดาห์นี้ปรับตัวขึ้น 1.4%